b'\n_START_ARTICLE_\nPlinska gangrena\n_START_SECTION_\nMikrobiolo\xc5\xa1ko ozadje\n_START_PARAGRAPH_\nKlostridiji so grampozitivne bakterije, ki tvorijo spore. Naravno okolje klostridijev je nasplo\xc5\xa1no \xc5\xbeivalsko in \xc4\x8dlove\xc5\xa1ko \xc4\x8drevesje, zato so vegetativne oblike bakterij in spore prisotne v zemlji, \xc5\xa1e posebej v tisti, ki je gnojena s hlevskim gnojem, ter v prahu, vodah in na rastlinah._NEWLINE_So obligatni anaerobi, kar pomeni, da lahko rastejo in se razmno\xc5\xbeujejo samo v okolju, v katerem ni prisoten kisik. Prisotnost kisika izrazimo z oksido-redukcijskim potencialom (E\xe2\x82\x95), ki mora biti za rast klostridijev v dolo\xc4\x8denem okolju \xc4\x8dim bolj negativen. V tkivu pride do zni\xc5\xbeanja E\xe2\x82\x95 v primeru slabe prekrvljenosti in prisotnosti tujkov, ki vsebujejo kalcij (Ca\xc2\xb2\xe2\x81\xba), kar je najve\xc4\x8dkrat posledica raznovrstnih po\xc5\xa1kodb. Zato so oku\xc5\xbebe s klostridiji povezane z vojnami (npr. strelne rane) in raznovrstnimi nesre\xc4\x8dami, kjer nastanejo obse\xc5\xbene in oku\xc5\xbeene rane._NEWLINE_Plinsko gangreno najpogosteje povzro\xc4\x8da C. perfringens tipa A, lahko pa tudi C. septicum, C. novyi tipa A, C. histolyticum, C. sordelii in C. ramnosum. Vse mikrobe lahko zaobjamemo s skupnim imenom klostridiji plinske gangrene. Podobno klini\xc4\x8dno sliko lahko povzro\xc4\x8dijo oku\xc5\xbebe ran s hemoliti\xc4\x8dnimi streptokoki, sinergisti\xc4\x8dno delovanje stafilokokov in drugih bakterij ali pa oku\xc5\xbebe ran z bakterijo Klebsiella pneumoniae pri sladkornih bolnikih.\n_START_SECTION_\nPatogeneza\n_START_PARAGRAPH_\nZa razvoj plinske gangrene je bistvena globoka rana z mrtvinami brez odprte povezave s povr\xc5\xa1ino, ki sega v mi\xc5\xa1i\xc4\x8dje. Po po\xc5\xa1kodbi pride do oku\xc5\xbebe s klostridiji oz. z njihovimi sporami. K razvoju plinske gangrene prispeva tudi vnos umazanije (npr. pesek), so\xc4\x8dasna oku\xc5\xbeba s piogenimi mikrobi, ki povzro\xc4\x8dajo gnojna vnetja, ter slabotnost, starost in sladkorna bolezen pri obolelem._NEWLINE_Klostridije se v anaerobnih razmerah za\xc4\x8dnejo razmno\xc5\xbeevati na mestu po\xc5\xa1kodbe in se \xc5\xa1irijo v okolico, pri tem pa izlo\xc4\x8dajo razli\xc4\x8dne encime, kot so hialuronidaza, kolagenaza in razli\xc4\x8dne proteaze, in toksine, kot stranski produkt presnove bakterij pa nastaja plin. Za razvoj plinske gangrene je bistven predvsem toksin alfa, ki je lecitinaza oz. fosfolipaza C. Slednja razgrajuje lecitin in sfingomielin ter s tem raztaplja celi\xc4\x8dno membrano (plazmalemo) in uni\xc4\x8duje celice; v prakti\xc4\x8dnem smislu pride do uteko\xc4\x8dinjenja mi\xc5\xa1i\xc4\x8dnega tkiva._NEWLINE_Toksini po nekaj \xc4\x8dasa preidejo tudi v kri (tj. pride do toksemije oz. zastrupitve krvi), kar povzro\xc4\x8di padec krvnega tlaka (hipotenzijo) in \xc5\xa1ok. Sledijo ve\xc4\x8dorganska odpoved, koma in v kon\xc4\x8dni fazi smrt.\n_START_SECTION_\nKlini\xc4\x8dni simptomi in znaki\n_START_PARAGRAPH_\nV za\xc4\x8detku se pojavi huda bole\xc4\x8dina v predelu po\xc5\xa1kodbe, ki hitro nara\xc5\xa1\xc4\x8da, bolnik ima prestra\xc5\xa1en izraz. Nato nastane krajevna oteklina (edem) s krvavim izlo\xc4\x8dkom, pojavijo se tudi splo\xc5\xa1ni znaki oku\xc5\xbebe, kot je povi\xc5\xa1ana telesna temperatura in povi\xc5\xa1an sr\xc4\x8dni utrip (tahikardija). Celotno stanje se potem naglo slab\xc5\xa1a, ko\xc5\xbea postane napeta, bleda in modrikasta, oteklina se \xc5\xa1e pove\xc4\x8da, izlo\xc4\x8dek pa ima sladkoben vonj. Pri tipanju lahko pod prsti \xc4\x8dutimo prasketanje plina (krepitacije)._NEWLINE_\xc4\x8ce se stanje ne za\xc4\x8dne takoj zdraviti, pride do sistemske zastrupitve, nezavesti in smrti po\xc5\xa1kodovanca.\n_START_SECTION_\nZdravljenje\n_START_PARAGRAPH_\nBolezen se mora prepoznati pravo\xc4\x8dasno in pri\xc4\x8deti zdraviti takoj. Najpomembnej\xc5\xa1a je kirur\xc5\xa1ka oskrba po\xc5\xa1kodovanega dela, pri \xc4\x8demer se rana \xc5\xa1iroko odpre, odstrani vso odmrlo tkivo in umazanija ter spere s 3-odstotnim vodikovim peroksidom (H\xe2\x82\x82O\xe2\x82\x82). Rane se po tem ne za\xc5\xa1ije popolnoma, pa\xc4\x8d pa se jo le ohlapno zapre._NEWLINE_Sledi zdravljenje z visokimi odmerki antibiotikov (npr. penicilini, kloramfenikol in metronidazol). Priporo\xc4\x8dljivo je tudi zdravljenje v hiperbari\xc4\x8dni komori, kjer bolniki dihajo kisik pod visokim tlakom (2 ali 3 atm), kar uni\xc4\x8duje klostridije, kro\xc5\xbee\xc4\x8de po krvi._NEWLINE_Pred leti je bil v Zdru\xc5\xbeenem kraljestvu na voljo polivalentni antiserum za prepre\xc4\x8devanje zastrupitve, ki ga je v dana\xc5\xa1njem \xc4\x8dasu nadomestila intenzivna protimikrobna terapija.'